
A kis- és közepes méretű vállalkozások finanszírozása

Dolgozatom a magyarországi kis- és középvállalkozások finanszírozásával foglalkozik, a tőkestruktúra vizsgálatán keresztül. Célom, hogy pénzügyi elemzés keretében a magyarországi kis- és közepes méretű vállalkozásokat - a rendelkezésemre álló adatbázis segítségével - életciklusok alapján csoportosítsam, hogy ezáltal bizonyítsam a kkv-szektor finanszírozási sajátosságait –az életciklus függvényében-. Dolgozatom első részében a témához kapcsolódó elmélettel foglalkozom, második részében pedig a vállalkozások tőkestruktúráját vizsgálom statisztikai módszerek segítségével (korrelációszámítás, faktoranalízis, regresszióanalízis, klaszteranalízis).
A kapott eredmények igazolták azon feltevéseimet, mely szerint a kezdő vállalkozásokat döntő mértékben tőkéből finanszírozzák, illetve az érettség szakaszában lévő vállalatok alacsony kötelezettségállománnyal, és magas saját tőke aránnyal rendelkeznek. Ez alapján pedig a hierarchia elmélet alapvető tézisei is igazolódni látszanak, ugyanis azáltal, hogy az érettség szakaszában lévő vállalkozások magas saját tőke aránnyal rendelkeznek, feltehetően nem törekszenek tőkestruktúrájuk optimalizálására, hanem egyfajta preferencia-sorrend alapján hozzák meg tőkestruktúra-döntéseiket. Az elemzés során kapott eredmények emellett jól tükrözik magyarországi kkv-k helyzetét, azaz a magyarországi hitelpiac befagyását, ugyanis az általam vizsgált vállalkozások működésüket alapvetően saját forrásokból finanszírozzák.



